NORAKSTS

|  |  |
| --- | --- |
| 25.05.2023. | Nr.5/22 |

###### PAR IZSTĀŠANOS NO LATVIJAS TIRDZNIECĪBAS UN RŪPNIECĪBAS KAMERAS

**Atklāti balsojot: PAR – 12** (A.Rāviņš, R.Vectirāne, V.Ļevčenoks, M.Buškevics, I.Bandeniece, I.Priževoite, J.Strods, R.Šlegelmilhs, U.Dūmiņš, M.Daģis, A.Eihvalds, G.Kurlovičs), **PRET – nav**, **ATTURAS – 3** (A.Pagors, A.Rublis, A.Tomašūns),

Jelgavas pilsētas tautas deputātu padomes administrācija 1993. gada 25. janvārī pieņēma lēmumu Nr.9/03, ar kuru lūdza Jelgavas pilsētas tautas deputātu padomi uzņemt par biedru Latvijas Tirdzniecības un rūpniecības kamerā.

Vēsturiski ir izveidojies, ka pašvaldības intereses biedrībā “Latvijas Tirdzniecības un rūpniecības kamera” pārstāv Jelgavas valstspilsētas pašvaldības profesionālās tālākizglītības iestāde “Zemgales reģiona kompetenču attīstības centrs”.

Biedrību un nodibinājumu likums neliedz publiskām personām dibināt un piedalīties biedrībās un nodibinājumos. Taču, ņemot vērā, ka biedrības un nodibinājumi ir sabiedrības biedrošanās un sabiedrības iniciatīvu īstenošanas instrumenti, rodas juridiska pretruna starp pašvaldību kā publisku personu un pašvaldību kā biedrības biedru vai nodibinājuma dibinātāju, jo īpaši tajos gadījumos, kad pašvaldība un biedrība vai nodibinājums ar tās dalību nonāk savstarpējās tiesiskās attiecībās. Šādā situācijā pašvaldība faktiski ir abās attiecību pusēs, kas nav juridiski korekti. Turklāt pašvaldības dalība biedrībā nevar būt par priekšnoteikumu vai nepieciešamību pašvaldības funkciju sekmīgai un tiesiskai izpildei.

Pēc publiski pieejamās informācijas biedrībā “Latvijas Tirdzniecības un rūpniecības kamera” lielākā uzņēmēju biedrība Latvijā, kurā apvienojušies tuvu 6000 biedru (3000 individuālie uzņēmumi un 3000 no uzņēmēju biedrībām) – visu reģionu un nozaru mikro, mazie, vidējie un lielie uzņēmumi, asociācijas, pilsētu uzņēmēju klubi, un citas uzņēmēju apvienības. Biedrība pārstāv uzņēmēju intereses, kā arī sniedz pakalpojumus, lai Latvijā būtu izcili uzņēmumi, izcilā uzņēmējdarbības vidē. Tās galvenās darbības jomas ir uzņēmējdarbības vide, uzņēmumu konkurētspēja, eksports.

Ievērojot minēto un to, ka pasākumus, kas tiek īstenoti biedrojoties, pašvaldība var veikt, sadarbojoties citās tiesiskās formās, pamatojoties Pašvaldību likuma 10.panta pirmās daļas 9.punktu, 79.panta un Pārejas noteikumu 10.punkta nosacījumus,

**JELGAVAS VALSTSPILSĒTAS PAŠVALDĪBAS DOME NOLEMJ:**

1. Izstāties no biedrības “Latvijas Tirdzniecības un rūpniecības kamera”;
2. Pilnvarot Jelgavas valstspilsētas pašvaldības profesionālās tālākizglītības iestādes  
   **“Zemgales reģiona kompetenču attīstības centrs” vadītāju** veikt visas nepieciešamās darbības šī lēmuma 1.punkta izpildei.

Domes priekšsēdētājs *(paraksts)* A.Rāviņš

NORAKSTS PAREIZS

Jelgavas valstspilsētas pašvaldības

Iestādes “Centrālā pārvalde”

Administratīvā departamenta

Lietvedības nodaļas vadītāja  B.Jēkabsone

2023. gada 26. maijā